
A transzplantált vese idült kilökődése: morfológiai jellegzetességek

Bevezetés: a transzplantált vese idült kilökődése a késői allograft-diszfunkció leggyakoribb oka. Cél az antitestes és a T-sejtes alloimmun válaszreakció egymáshoz való viszonyának a megismerése volt.
Módszer: 51, idült rejekciónak leletezett biopsziás mintát elemeztek a retrospektív vizsgálatban. Az artériák, a glomerulusok, a peritubuláris capillárisok, az interstícium és a vesecsatornák fénymikroszkópos elváltozásait a Banff-kritériumok szerint szemikvantitatív módon, 0-3 skálán pontozták. Transzplantációs glomerulopathia és peritubuláris capillaropathia igazolására minden esetet elektronmikroszkóppal is vizsgáltak. 
Diagnosztikus kategóriák: idült antitestes rejekció (IAR) transzplantációs glomerulopathia és/vagy peritubuláris capillaropathia esetén (alcsoportok a komplement 4d [C4d] festés szerint); idült aktív T-sejtes rejekció (IATR) lymphocytás (CD3/+/) intimális fibrózis észlelésekor.
Eredmények: 50 mintában látszott IAR, mely 31 esetben bizonyult C4d/+/-nak. Bár C4d/+/ IAR-ban a glomerulitis (g) és/vagy a peritubuláris capillaritis (ptc) szignifikánsan gyakrabban fordult elő, mint C4d/-/ IAR-ban, 7 C4d/-/ eset kapott magas g és ptc pontot. IAR 9 mintában együtt állt fenn akut interstíciális TR-rel, 17 mintában pedig akut borderline rejekcióval. IAR 15 esetéhez társult IATR, többnyire v1 lézióként. 1 mintában tisztán IATR fordult elő.
Következtetés: a transzplantációs glomerulopathia és/vagy peritubuláris capillaropathia, a C4d-pozitivitás, a g és a ptc zajló IAR-t; a C4d-negativitás magas g és ptc mellett pedig ún. C4d-negatív IAR-t jelez, utóbbi diagnózisához nélkülözhetetlen a donor-specifikus alloantitestek szerológiai kimutatása; az IAR-hoz gyakran társul IATR és/vagy akut ATR. A tisztán IAR, ill. a kevert idült rejekció (IAR és IATR együtt) és a graft-túlélés viszonyát egy következő vizsgálatban elemezték.
Támogatók: TÁMOP-4.2.1/B-09/1/KONV-2010-0005 Budapest, Magyarország.



